राज्यात मान्सूनचे आगमन लांबणार? हवामान खात्याचा इशारा; शेतकऱ्यांनी पेरणीची घाई टाळा

Monsoon Update : राज्यात मान्सूनच्या आगमनाची प्रतीक्षा वाढण्याची शक्यता असून हवामान विभागाने शेतकऱ्यांना महत्त्वाचा इशारा दिला आहे. सध्या राज्यातील अनेक भागांमध्ये पावसासाठी अनुकूल वातावरण तयार होत असले, तरी हा पाऊस मान्सूनचा नसून मान्सूनपूर्व वादळी पाऊस असण्याची शक्यता व्यक्त करण्यात आली आहे. त्यामुळे केवळ या पावसावर विश्वास ठेवून पेरणी करण्याची घाई करू नये, असे आवाहन करण्यात आले आहे.

हवामान खात्याच्या अंदाजानुसार १ जूनपासून विदर्भ, मराठवाडा, मध्य महाराष्ट्र आणि खानदेशातील अनेक भागांत दुपारनंतर ढगाळ वातावरण निर्माण होऊ शकते. काही ठिकाणी विजांच्या कडकडाटासह वादळी पावसाची शक्यता आहे. कोकण किनारपट्टीवरही तुरळक सरी पडू शकतात. मात्र या पावसाचा दक्षिण-पश्चिम मान्सूनच्या अधिकृत आगमनाशी थेट संबंध नसल्याचे हवामान तज्ज्ञांनी स्पष्ट केले आहे.

यंदा मान्सून केरळमध्ये अपेक्षित वेळेत दाखल झालेला नसून त्याच्या प्रगतीचा वेग मंदावल्याचे दिसून येत आहे. काही अहवालांनुसार केरळमध्ये मान्सूनचे आगमन जूनच्या पहिल्या आठवड्यात होण्याची शक्यता व्यक्त करण्यात आली आहे. त्यामुळे महाराष्ट्रातही मान्सूनच्या आगमनाला विलंब होऊ शकतो.

हेही वाचा – ‘किनारी सुरक्षेसाठी समन्वय यंत्रणा अधिक सक्षम करणार’; मंत्री नितेश राणे

दरम्यान, भारतीय हवामान विभागाने यंदाच्या पावसाळ्याबाबतचा अंदाजही खाली आणला असून देशभरात सरासरीपेक्षा कमी पाऊस पडण्याची शक्यता वर्तवली आहे.

मे महिन्यातील तीव्र उकाड्यानंतर राज्यातील कमाल तापमानात काही प्रमाणात घट होण्याची शक्यता आहे. मात्र पूर्व विदर्भातील काही जिल्ह्यांमध्ये तापमान अद्यापही ४० अंश सेल्सिअसच्या वर राहू शकते. त्यामुळे उष्णतेची लाट पूर्णपणे ओसरलेली नसल्याचे हवामान विभागाने स्पष्ट केले आहे.

शेतकऱ्यांसाठी महत्त्वाचा सल्ला

-मान्सूनपूर्व पावसावर अवलंबून राहून पेरणी करू नये.

-पुरेसा आणि सातत्यपूर्ण पाऊस झाल्यानंतरच पेरणीचा निर्णय घ्यावा.

-विजांच्या कडकडाटाच्या वेळी शेतात किंवा मोकळ्या जागेत थांबू नये.

-मोठी झाडे, वीज खांब, ट्रान्सफॉर्मर आणि टिनशेडजवळ आश्रय घेणे टाळावे.

-पाळीव जनावरांनाही सुरक्षित ठिकाणी हलवावे.

-यंदाचा मान्सून चिंतेचा विषय?

भारतीय हवामान विभागाने यंदाच्या दक्षिण-पश्चिम मान्सूनसाठी दीर्घकालीन अंदाजात देशभरात सरासरीच्या सुमारे ९० टक्के पावसाची शक्यता वर्तवली आहे. अनेक भागांत कमी पाऊस आणि जून महिन्यात अधिक उष्णतेची शक्यता व्यक्त करण्यात आली आहे. त्यामुळे कृषी क्षेत्रासमोर मोठे आव्हान उभे राहू शकते.